पटना । उपमुख्यमंत्री सुशील कुमार मोदी कहला अछि जे केन्द्रीय बजट स बिहार कए तत्काल 1126 करोड़ क नुकसान भ गेल अछि । चालू वित्त वर्ष मे केन्द्रीय टैक्स स राज्य कए 3326. 93 करोड़ भेटबाक गप छल मुदा आब 31900 करोड़ भेटत। ओ आरोप लगेलथि जे आम बजट मे बिहार समेत अन्य पिछडल राज्यक हित क उपेक्षा भेल अछि। मोदी क अनुसार आम बजट मे सब राज्य कए भेट रहल राशि मे कुल 59220 करोड़ क कटौती भेल अछि। एकर सीधा असर बिहार समेत अन्य राज्य क विकास काज पर पड़त। विशेषकर बिहार, उत्तरप्रदेश, ओडिशा, बंगाल आ मध्यप्रदेश सन राज्य सर्वाधिक प्रभावित होएत। बजट मे केन्द्र सरकार विकास लेल कोनो 'रोडमैप' नहि बतेलक अछि जखनकि अगिला साल लोकसभा चुनाव अछि। मोदी क अनुसार केन्द्रीय वित्त मंत्री पी. चिदम्बरम राज्य मे केन्द्र प्रायोजित महत्वपूर्ण योजना क संशोधित राशि मे सेहो भारी कटौती केलथि अछि। एकर मतलब अछि जे केन्द्र सरकार क वित्तीय हालत बहुत खराब अछि। देश कए वित्तीय संकट मे अनबा लेल यूपीए सरकार जिम्मेवार अछि। एकर बानगी इ अछि जे आम बजट मे 40 हजार करोड़ क राजस्व मे कमी देखाउल गेल अछि। इंदिरा आवास योजना मे 2051 करोड़, सर्व शिक्षा अभियान मे 1874 करोड़, प्रधानमंत्री ग्राम सड़क योजना मे 13830 करोड़ आ मनरेगा मे 3545 करोड़ टका क कमी कैल गेल अछि। 